روسیا-نین فوریه‌نین 24-ده محاربه اعلان ائتدیگی اوکراینادا سیویل لرین تخلیه ائدیله‌جگی اینسانی دهلیزلرین تهلوکه‌سیزلیک سببی ایله بو گون ایشله‌مه‌یه‌جگی  بیلدیریلیب.
اوکراینا باش ناظیری‌نین معاوینی ایرینا ورشچوک قئید ائدیب کی، یول لارداکی تهلوکه سببیندن اینسانی دهلیزلر بو گون آچیلمایا‌جاق. ورشچوک "بو گون، آوریلین 22-ده یول لاردا تهلوکه سببیندن اینسانی دهلیز اولمایا‌جاق. تخلیه‌نی گؤزله‌ین هر کسه مراجعت ائدیرم: صبیرلی اولون، لطفاً گؤزله‌ین" ایفاده‌لردن ایستیفاده ائدیب.
ورشچوک دونن بیان ائتمیشدی کی، روسیا قوشون‌لاری‌نین شدتلی بومباردمانی سببیندن ماریوپل-دا تخلیه گؤزله‌ین اینسان‌لاری خلاص ائتمک مومکون اولماییب.
هفته‌نین اولیندن روسیانین دونباسا هوجوم‌لاری آرتیب و چوخ واخت اوکراینا ایله روسیا آراسیندا اینسانی دهلیزلرین آچیلماسینا دایر راضی‌لیق الده اولونمور.
دیگر طرف‌دن، اوکراینانین باش ساووجیسی ایرینا وندیکتووا روسیانین اوکراینایا قارشی محاربه‌ده اوکراینا‌لی اوشاق‌لاردان دا ایستیفاده ائتدیگینی بیلدیریب و بونونلا باغلی 8 حادثه‌نین آشکارلاندیغینی قئید ائدیب.
ایرینا وندیکتووا بیان ائدیب کی، روسیا حربچی‌لری اوکراینا‌لی اوشاق‌لاری "حربی معلومات‌لارین توپلانماسی و یا اؤتورولمه‌سینده، سلاح داشیماقدا و س. ایشلرده ایستیفاده ائتمه‌یه" مجبور ائدیر.
روسیا اوردوسونون بومباردمان‌لاریندا 1141 تحصیل موسسه‌سی‌نین ضرر گؤردوگونو، اونلاردان 99-نون تامامیله داغیدیلدیغینی بیلدیرن ایرینا وندیکتووا روسیانین حربی عملیات‌لارا باشلادیغی 24 فوریه‌دن بو یانا ایلک تثبیت‌لره گؤره 208 اوشاغین حیاتینی ایتیردیگینی، 386 اوشاغین ایسه یارالاندیغینی سؤزلرینه علاوه ائدیب.
